C 498/2
EL
Επίσημη Εφημερίδα της Ευρωπαϊκής Ένωσης
30.12.2022
2.
διαπιστώνει ότι, δυστυχώς, η Πρόεδρος της Ευρωπαϊκής Επιτροπής στην ομιλία της για την κατάσταση της Ένωσης δεν αναγνώρισε ούτε τον ενεργό και κεντρικό ρόλο των οργανισμών τοπικής αυτοδιοίκησης στην προσπάθεια επίλυσης αυτών των προβλημάτων ούτε την ανάγκη για πιο πολυεπίπεδη χάραξη πολιτικής της ΕΕ με μέλημα να καταστεί η συνοχή ο γενικός στόχος της ΕΕ, όπως προβλέπεται ήδη στη Συνθήκη του Μάαστριχτ, με την οποία εισήχθη η αρχή της επικουρικότητας και ιδρύθηκε η ΕτΠ·
3.
προειδοποιεί ότι ο πληθωρισμός επηρεάζει άνισα τις διάφορες περιοχές και ότι ελλοχεύει ο κίνδυνος να επιδεινώσει περαιτέρω τις υφιστάμενες τοπικές, κοινωνικές και οικονομικές ανισότητες.
Το υψηλότερο κόστος ενέργειας και μεταφορών έχει σοβαρότερο αντίκτυπο στις ομάδες ευάλωτων πολιτών.
Οι κάτοικοι περιφερειών χαμηλότερου μέσου εισοδήματος πλήττονται δυσανάλογα από τις ανατιμήσεις βασικών αγαθών και εμπορευμάτων με διαφαινόμενο τον κίνδυνο της φτώχειας·
4.
επισημαίνει τη σημασία της διασυνοριακής συνεργασίας για την περαιτέρω ενίσχυση της Ευρωπαϊκής Ένωσης από κοινωνική, οικονομική και διοικητική άποψη.
Το 1/3 του πληθυσμού της ΕΕ ζει συχνά σε παραμεθόριες περιοχές με μεγαλύτερες πόλεις ή οικονομικά κέντρα στην άλλη πλευρά των συνόρων.
Αυτό το αναξιοποίητο δυναμικό στους τομείς της ιατροφαρμακευτικής περίθαλψης, της διαχείρισης κρίσεων, του ενεργειακού εφοδιασμού, της κινητικότητας, της εκπαίδευσης και του εργατικού δυναμικού πρέπει να αξιοποιηθεί καλύτερα και να ενισχυθεί χωριστά·
5. καλεί την ΕΕ να υποστηρίξει τις πόλεις και τις περιφέρειες της ΕΕ και της Ουκρανίας στην προσπάθεια επίλυσης των προβλημάτων που έχει προκαλέσει ο πόλεμος.
Η ανοικοδόμηση της Ουκρανίας αποτελεί αναγκαιότητα, ηθικό καθήκον και επένδυση για την ΕΕ.
Τούτη η διαδικασία πρέπει να γίνει με γνώμονα την αρχή της «καλύτερης ανοικοδόμησης» του ΟΟΣΑ και κριτήρια αειφόρου, οικολογικού και ψηφιακού χαρακτήρα με μέλημα την ολοκληρωμένη τοπική ανάπτυξη.
Τόσο η ανοικοδόμηση της Ουκρανίας όσο και η αντιμετώπιση των επιπτώσεων του πολέμου και της πανδημίας θα απαιτήσουν εκ νέου σαφή ιεράρχηση των προτεραιοτήτων του τρέχοντος πολυετούς δημοσιονομικού πλαισίου.
Οι δήμοι, οι περιφέρειες και τα κράτη μέλη της ΕΕ αντιμετωπίζουν ήδη μια δύσκολη οικονομική κατάσταση.
Η ανοικοδόμηση της Ουκρανίας πρέπει επίσης να συμβαδίζει με την προώθηση της τοπικής δημοκρατίας βάσει ισχυρών εταιρικών σχέσεων με τις τοπικές και περιφερειακές αρχές της Ευρωπαϊκής Ένωσης· H αποκεντρωμένη διαδικασία ανασυγκρότησης παρέχει στους Ουκρανούς πολίτες προοπτικές για να παραμείνουν στη χώρα τους και, ως εκ τούτου, να μετριαστούν περαιτέρω οι μεταναστευτικές ροές.
Παράλληλα, η ΕτΠ απορρίπτει τα εμπόδια στη μετανάστευση των Ουκρανών πολιτών και ζητεί το συντομότερο δυνατό την αναθεώρηση οδηγίας 2001/55/ΕΚ του Συμβουλίου (2) περί προσωρινής προστασίας προκειμένου να παρέχεται στους πρόσφυγες εγγύηση διαμονής άνω των τριών ετών·
6.
κρίνει ότι η αρωγή των Ουκρανών προσφύγων θα πρέπει να αποτελέσει κίνητρο για τη μεταρρύθμιση του συστήματος μετανάστευσης και ασύλου της ΕΕ με βάση την αλληλεγγύη, τα κίνητρα για δίκαιη κατανομή των βαρών και τον σεβασμό των θεμελιωδών δικαιωμάτων, καθώς και την προστασία των εξωτερικών συνόρων.
Αυτό καθίσταται ακόμη πιο επείγον, δεδομένου ότι η ραγδαία αύξηση των τιμών των τροφίμων παγκοσμίως μπορεί να προκαλέσει εισροή μεταναστών στις πόλεις και τις περιφέρειες της ΕΕ·
7.
υπογραμμίζει ότι οι οργανισμοί τοπικής αυτοδιοίκησης πλήττονται επίσης από την κατακόρυφη αύξηση των λογαριασμών ενέργειας για τις δημόσιες υπηρεσίες και τις επιπτώσεις του πληθωρισμού στις δημόσιες συμβάσεις και στους μισθούς.
Οι οργανισμοί τοπικής αυτοδιοίκησης πρέπει να θεωρούνται ενεργοί εταίροι σε εκστρατείες εξοικονόμησης ενέργειας, σε νέα έργα παραγωγής ενέργειας από ανανεώσιμες πηγές, καθώς και σε σχέδια έκτακτης ανάγκης για την αντιμετώπιση ενεργειακών διαταραχών, έτσι ώστε να συνεκτιμώνται οι τοπικές συνθήκες και οι διακρατικές λύσεις.
Επισημαίνει επίσης τις δυνατότητες της τοπικής παραγωγής ενέργειας από ανανεώσιμες πηγές στην προσπάθεια να καταστεί το ενεργειακό μείγμα της ΕΕ πολυσυλλεκτικό και να μειωθεί η εξάρτησή μας από τρίτες χώρες.
Εισηγείται δε να προσαρμοστούν τα συστήματα χρηματοδότησης, οι κανόνες για τις δημόσιες συμβάσεις και τις κρατικές ενισχύσεις της ΕΕ, έτσι ώστε τα τοπικά επενδυτικά σχέδια να παραμείνουν λειτουργικά σε περιόδους υψηλού πληθωρισμού·
8. καλεί τα θεσμικά όργανα της ΕΕ και τα κράτη μέλη να λάβουν έκτακτα μέτρα για τη συνδρομή των οργανισμών τοπικής αυτοδιοίκησης στην προσπάθειά τους να μετριάσουν τις επιπτώσεις της ενεργειακής κρίσης στα νοικοκυριά, στις ευάλωτες κοινότητες και στις τοπικές μικρές και μεσαίες επιχειρήσεις και να διατηρήσουν τις δημόσιες υπηρεσίες σε λειτουργία, μεταξύ άλλων διαθέτοντας σε αυτές μερίδιο των φορολογικών εσόδων που εισπράττονται από τα συγκυριακά υπερκέρδη των εταιρειών ενέργειας·
9. καλεί την Ευρωπαϊκή Επιτροπή να προτείνει χωρίς καθυστέρηση ένα ανώτατο όριο τιμών σε όλη την ΕΕ για όλες τις εισαγωγές φυσικού αερίου στην Ευρωπαϊκή Ένωση και να υποστηρίξει την αποσύνδεση της τιμής μεταξύ φυσικού αερίου και ενέργειας, πράγμα που θα συμβάλει στον μετριασμό της πληθωριστικής πίεσης·
(2)
Οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (ΕΕ L 212 της 7.8.2001, σ.
12).